24. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Φ. 35 /οικ. 1909 της 3/6 Μαϊου  1980 (ΦΕΚ Β΄ 449) Περί της επεκτάσεως της ασφαλίσεως του ΤΕΒΕ σε κωμοπόλεις, χωριά και οικισμούς του Νομού Αττικής με πληθυσμό άνω των 1.000 κατοίκων κλ.π. Έχοντας υπόψη: 1.Το άρθρ. 4 του Νόμ. 1027/1980 «περί τροποποιήσεως και συμπληρώσεως της περί ΤΕΒΕ νομοθεσίας και άλλων τινών διατάξεων» (ΦΕΚ 49/ 26.2.2980, τ.Α΄). 2.Τη Δ3/2087/1977 κοινή απόφαση του Πρωθυπουργού και του Υπουργού Κοινωνικών Υπηρεσιών «περί αναθέσεως αρμοδιοτήτων στους Υφυπουργούς Κοινωνικών Υπηρεσιών» (ΦΕΚ 1278/1977, τ. Β΄). 3.Την 98/951/1980 απόφαση του Δ.Σ. του Ταμείου, η οποία έχει ληφθεί κατά τη συνεδρίαση της 17.4.1980. 4.Τη γνώμη του στο Υπουργείο Κοινωνικών Υπηρεσιών λειτουργούντος Συμβουλίου Κοινωνικής Ασφαλείας, που ελήφθη κατά την 51/30.4.1980 συνεδρίαση αυτού της Κ΄ περιόδου, αποφασίζουμε: Την υπαγωγή στην υποχρεωτική ασφάλιση του ΤΕΒΕ και για τους δύο Κλάδους ασφαλίσεως, των ασκούντων επάγγελμα ασφαλιζόμενο στο ΤΕΒΕ στις κωμοπόλεις, χωριά και οικισμούς του Νομού Αττικής, που σύμφωνα με την απογραφή του έτους 1971 έχουν πληθυσμό άνω των 1.000 κατοίκων, καθώς και αυτών που κατοικούν στους λοιπούς οικισμούς του ίδιου Νομού, με πληθυσμό κάτω των 1.000 κατοίκων και έχουν ετήσια έσοδα από την επαγγελματική τους απασχόληση, άνω του 250/σιου του ημερομίσθίου του ανειδίκευτου εργάτη, που ισχύει κατά το έτος της υποβολής της τελευταίας φορολογικής τους δηλώσεως. Οι ανωτέρω δέον κατά την ισχύ της παρούσης αποφάσεως, να μη έχουν υπερβεί το 55ο έτος της ηλικίας τους. Η ισχύς της ανωτέρω αποφάσεως, άρχεται από της 1ης του μεθεπομένου μηνός από της δημοσιεύσεώς της. 